L'atenció primària de salut és el primer punt d'accés a l'assistència sanitària.
A la resta de serveis del sistema públic hi accedireu per derivació des de l'atenció primària, excepte al 061/Salut Respon o a les urgències mèdiques, on us podeu adreçar directament si teniu una urgència i no podeu anar al CAP.
Els serveis d'atenció primària ofereixen diagnòstic i atenció als principals problemes de salut aguts i crònics, assistència sanitària i social, i serveis de promoció de la salut, d'atenció preventiva, curativa i rehabilitadora, servei d'atenció a domicili, atenció urgent o continuada i atenció a la salut sexual i reproductiva.
Els serveis d'atenció primària els garanteix el CatSalut i formen part de la Cartera comuna bàsica, que són els serveis assistencials coberts de manera completa per finançament públic.
El centre d'atenció primària (CAP) és el lloc d'atenció presencial on cal anar quan es té un problema de salut o quan es vol prevenir alguna malaltia.
El CatSalut assigna a tots els ciutadans un equip d'atenció primària (EAP) en funció del seu domicili.
Els EAP estan formats per un conjunt de professionals de medicina de família, pediatria, infermeria, odontologia i treball social sanitari.
De manera habitual, aquests professionals us atendran en un CAP.
Als pobles més petits on no hi ha CAP, aquests serveis s'ofereixen a través dels consultoris locals.
En aquest cas, els equips d'atenció primària es desplacen als consultoris locals del seu àmbit territorial.
Malgrat això, alguns serveis d'atenció primària i d'àmbit comunitari només s'ofereixen des del CAP.
Si voleu triar algun dels professional de referència (metge de família, pediatre i infermer) diferent del que teniu assignat, tant de l'equip d'atenció primària del mateix centre on us visiteu habitualment com de qualsevol altre centre, ho podeu sol·licitar seguint el procediment establert de lliure elecció.
Els serveis que us ofereix el vostre equip d'atenció primària són:
El metge de família és el professional que atén als ciutadans de 15 anys o més.
Ofereix els serveis de prevenció, diagnòstic, tractament i seguiment de les malalties, promoció d'hàbits saludables i consells sanitaris.
Presta, a més, el servei d'atenció a domicili quan, pel vostre estat de salut, no us podeu desplaçar al CAP.
El pediatra és el professional responsable de l'atenció dels nadons i dels nens fins als 15 anys.
Efectua el diagnòstic i el tractament de les malalties pediàtriques, els controls periòdics establerts en l'atenció al nadó i al nen, tasques de prevenció, vacunació i de promoció de la salut.
A banda de les activitats pròpies d'infermeria, aquest professionals ofereix suport en el tractament dels problemes crònics de salut, activitats de prevenció i promoció de la salut, i també atenció domiciliària.
L'equip d'odontologia ofereix els serveis d'exodòncies, de petita cirurgia bucal, el programa de prevenció en persones diabètiques, de la dona embarassada i el programa de salut bucodental a les escoles.
Els treballadors socials defineixen aquelles actuacions necessàries per abordar els problemes socials del ciutadà i el seu entorn familiar.
La salut de les persones no només depèn dels factors biològics, sinó que es determina per l'entorn on viuen, treballen, estudien i les seves condicions de vida.
Des de l'atenció primària es desenvolupen iniciatives comunitàries que complementen l'atenció individual com a mitjà per millorar l'estat de salut de les persones.
Són iniciatives centrades i adaptades a les característiques i les necessitats de salut de cada comunitat que compten amb la participació de la ciutadania, els centres des salut, les oficines de farmàcia, les escoles, els equipaments esportius....).
Entre d'altres actuacions hi tenen cabuda els projectes adreçats a la promoció de l'activitat física, la reducció de les desigualtats en la salut, la promoció de l'alimentació saludable, la millora de la salut sexual i reproductiva o temes de salut mental.
Molts dels CAP de Catalunya ofereixen atenció continuada, és a dir, amplien els seus horaris de funcionament per poder atendre demandes d'atenció urgent.
També disposem de centres d'atenció continuada i urgent (CUAP) oberts les 24h i que estan preparats per atendre la majoria de problemes que motiven una atenció urgent.
Centres d'atenció primària, continuada i urgent trobareu una relació d'aquests centres de tot el territori de Catalunya, amb els horaris habituals i els d'atenció continuada.
Davant d'una urgència mèdica, convé que truqueu al 061/Salut Respon, on metges i infermeres us assessoraran sobre què cal fer, us adreçaran al centre sanitari més adient o, si cal, us enviaran un professional sanitari a domicili o un ambulància.
En cas d'emergència, cal telefonar al 112.
Les unitats d'atenció a la salut sexual i reproductiva (ASSIR) vinculades a l'atenció primària i l'atenció especialitzada són equips formats per llevadors, ginecòlegs, infermers i psicòlegs.
Els serveis que ofereixen són els següents: